runetrust/blame-folketinget-dk huggingface dataset:
Anders Fogh Rasmussen (V), 2003-01-28:
Der går jeg ud fra, at hr. Holger K. Nielsen har læst våbeninspektørernes redegørelse og derfor ved, at Hans Blix bl.a. peger på, at Irak har opstillet helt urimelige betingelser for anvendelse af overvågningsfly til brug for inspektionerne; at der er tvivl med hensyn til Iraks opgivelser vedrørende udviklingen af nervegas; at der ikke er ordentlige oplysninger om kemiske bomber, 6.500 bomber mangler; der er fundet 12 sprænghoveder i en ny bunker i Bagdad; der er fundet stoffer til produktion af sennepsgas; der er stærke tegn på, at Irak har produceret mere miltbrand end opgivet - bare for nu at nævne noget fra listen over det, som Hans Blix har redegjort for over for Sikkerhedsrådet.
Lene Espersen (KF), 2001-03-21:
På dette tidspunkt mener jeg egentlig, at det er værd at minde hinanden om følgende: Det europæiske samarbejde er helt enestående i sin konstruktion og et bevis på, at selvstændige nationer måske ikke på trods af, men nærmere på grund af fortidens krige vælger at samarbejde på tværs af landegrænser frem for at klynge sig til national selvtilstrækkelighed.
Hans Christian Schmidt (V), 2003-02-26:
Selv om jeg således ikke bare kan tilslutte mig det foreliggende forslag, finder jeg, at der er elementer i forslaget, som sammen med det igangværende arbejde muligvis vil kunne danne udgangspunkt for et beretningsarbejde i udvalget, et arbejde, jeg gerne vil være med til at afprøve mulighederne for.
Hans Christian Schmidt (V), 1998-12-18:
Men jeg vil godt sige, at i Venstre er det jo sådan, at vi løbende er i kontakt både med dambrug og landbrug, og derfor må vi jo sige, at vi selvfølgelig kender de problemer, man har ved, at man har en lang række gebyrer, som udgør en uforholdsmæssig stor del af den omsætning, der findes i et dambrug.
Orla Hav (S), 2011-10-06:
Hvis fru Pia Kjærsgaard så vil sige, at det er gået fantastisk godt, så kan jeg bare sige, at vi har mistet 150.000 job, vi kan se frem til, at kommunerne er i færd med at reducere på deres ældreområde for at leve op til den økonomi, som Dansk Folkeparti har efterladt, vi ser et fald i innovation og iværksætteri, vi har set, at de unge ikke kan få lære- og praktikpladser, og vi har set pacificerende fattigdomsydelser.
Peder Hvelplund (EL), 2021-02-03:
Vi står bare i en situation lige nu, hvor vi har været igennem en coronaepidemi – eller vi er i fuld gang med at gå igennem en coronaepidemi – og vi ser nogle offentligt ansatte, som er gået på arbejde i både sundheds-, pleje- og omsorgssektoren, og som har kastet sig ud i en redningsaktion af enorme dimensioner.
Pia Adelsteen (DF), 2016-10-27:
Men i sidste instans, uanset hvordan vi vender og drejer det – og så må fru Ida Auken godt sige, at det er Dansk Folkeparti, der beslutter det, og det ville jo være dejligt, hvis vi var 90 medlemmer, for så kunne jeg gøre det helt alene – vil det jo altid være os politikere, der står på mål for den beslutning, der bliver taget herinde i Folketinget, uanset hvad, og uanset hvilken faglig ekspertise vi har fået som baggrunden for beslutningen.
Line Barfod (EL), 2008-12-16:
Jeg vil gerne først sige til hr. Henrik Dam Kristensen, at jeg, ligesom hr. Simon Emil Ammitzbøll, har meget svært ved at forestille mig, at justitsministeren vil komme og sige, at et lovforslag, som Justitsministeriet selv har godkendt, alligevel er i strid med grundloven og menneskerettighederne.
Karina Lorentzen Dehnhardt (SF), 2020-06-12:
Jeg har haft kontakt med mange mødre, som siger, at de gerne vil gøre det bedste for deres børn, men der er intet at hente, medmindre man er virkelig, virkelig udsat – så er der selvfølgelig et socialt system, men der er ikke rigtig et system, som kan hjælpe dem til at tackle den her situation.
Preben Bang Henriksen (V), 2025-04-01:
Vi har gennem de senere år styrket straffene og sanktionerne mod psykisk vold; vi har, som justitsministeren også var inde på, etableret specialiserede teams vedrørende vold, også i nære relationer, og teams hos politiet, der i højere grad kan behandle ofrene, som de bør behandles, og som sagt har vi jo inden for de senere år strammet gevaldigt op på stalkinglovgivningen.
Morten Østergaard (RV), 2009-05-07:
Først bare en konstatering: Det må jo egentlig være mærkeligt for hr. Peter Skaarup og Dansk Folkeparti, som trofast støtter regeringen år efter år, at det ønske, man har haft om at få minimumsstraffe, først kan blive til virkelighed, når SF's formand, hr. Villy Søvndal, foreslår det.
Lene Espersen (KF), 2006-04-19:
Det er jo rigtigt, at det er nemmere at huske, hvad der skete i går, end hvad der skete for 5 år siden, men jeg har svært ved at se, hvordan denne konstatering skulle være tilstrækkelig til at begrunde, at et mindretal i Folketinget skal kunne gennemtvinge nedsættelsen af en undersøgelseskommission imod flertallets ønske.
Per Clausen (EL), 2011-12-08:
Jeg kan forstå, at det er rigtig mange arbejdspladser, så det må være muligt for hr. Jørn Dohrmann at eksemplificere med et eller to eksempler, hvad det er for nogle ting i det her lovforslag, der vil føre til, at der vil forsvinde arbejdspladser i Danmark.
Nick Hækkerup (S), 2021-04-09:
Først lidt baggrund: Med aftalen om den nye offentlighedslov i 2013 forsøgte man at finde en balance mellem på den ene side hensynet til åbenhed, som jo er vigtig i ethvert demokratisk samfund, og på den anden side hensynet til at sikre det fortrolige rum, der er nødvendig, for at en minister kan varetage den politiske styring af sit ministerområde.
Mike Legarth (KF), 2015-03-18:
Den sidste del af det er jo altså, at vi skal have de tyske myndigheder til at godkende projektet der, så alt bliver klappet og klart og vi har et fuldt dækkende billede af økonomien, og så forventer vi, at vi kan trykke på startknappen, sådan at vi kan få bygget den her faste forbindelse, som giver en kæmpestor samfundsværdi: beskæftigelse, vækst, nemmere fremkommelighed for bilisterne.
Tom Behnke (KF), 2005-03-03:
Det betyder også, tror jeg, at hvis man står over for og har lyst til at starte sin egen virksomhed og har frygt for, hvad der sker, hvis man går neden om og hjem med sin virksomhed og så vil være håbløst forgældet resten af sit liv, så prøver lovforslaget her at åbne – uden at det er en ladeport, der bliver slået op – en mulighed for, at det bliver mere enkelt og hurtigt, men ikke nødvendigvis nemmere, at komme ovenpå igen.
Lene Espersen (KF), 2005-11-29:
Men der er selvfølgelig den halvvejspointe, som jeg ikke selv er klar over om fru Karen Hækkerup gennemskuede der egentlig var i hendes spørgsmål, at når der ikke er så mange organisationer, der kan samle ind, så er det måske også nemmere at samle pengene ind, fordi der ikke er så mange, der konkurrerer om at samle pengene ind.
Lars Barfoed (KF), 2012-05-30:
Derfor vil jeg bare spørge til det, der ligger i forslaget til skattereform: Er det ikke rigtigt, at hvis man er over folkepensionsalderen, gælder der andre topskatteregler end for andre, således at man kommer ud for, at man skal betale mere i skat, hvis man er ældre og opnår en folkepensionsalder?
Mattias Tesfaye (S), 2017-02-07:
Til det andet spørgsmål om, hvad min partiformand, fru Mette Frederiksen, har sagt i forbindelse med en diskussion herinde – det har jeg selvfølgelig godt bemærket, og jeg tror også, forslagsstillerne har skrevet om det i beslutningsforslagets bemærkninger – vil jeg sige: Den praksis, som vi ønsker der skal herske på de danske asylcentre, er noget, som efter vores vurdering godt kan lade sig gøre inden for den gældende lovgivning og de gældende konventioner.
Carina Christensen (KF), 2006-04-26:
Jeg synes, det er helt fair, at vi kigger på det under udvalgsbehandlingen og forholder os til det der, men som jeg har forstået det, er der ikke noget til hinder for, at man godt kan vælge at give en ret stor repræsentation til arbejdsmarkedets parter i de enkelte bestyrelser ude lokalt, men vi er villige til at kigge på det.
Bjarne Laustsen (S), 2007-01-26:
Derfor er jeg ked af det, regeringen med sit forslag til vedtagelse har signaleret i dag – uanset hvem der har skrevet ordene, men jeg kan sige, at det er mig som ordfører for Socialdemokratiet, der har forfattet de ord, der var meget bredt formuleret om at få en redegørelse om problemets omfang.
Flemming Kofod-Svendsen (KRF), 1998-09-08:
Går vi ind og ser på arbejdsmarkedsuddannelserne, er det vores vurdering, når vi ser, hvordan de er vokset med 800 mio. kr. fra 1993 til 1997, at her kunne vi spare ca. 300 mio. kr. I den situation, vi er i nu, hvor der på visse områder direkte er brug for arbejdskraft, må vi sætte maksimalt ind for at få flygtninge og indvandrere tilknyttet arbejdsmarkedet.
Mette Bock (LA), 2014-06-04:
Men det mest interessante politikområde overhovedet er der ingen, der har nævnt – hverken de to ministre eller de øvrige ordførere – og det er for mig at se forskningspolitikken og forskningsindsatsen. Jeg vil gerne sige, at jeg ikke hører til klimaignoranterne i den forstand, at jeg vil sige, at vi ikke kan konstatere, at der er nogen som helst form for klimaforandringer.
Henrik Dam Kristensen (S), 2010-01-13:
Det er jo sådan, i hvert fald som jeg har forstået det på dagspressen, men det kan ministeren jo af- eller bekræfte, at ud af 53 initiativer, som regeringen selv har sagt den påtænker, er der på nuværende tidspunkt kun kommet gang i noget, der ligner 16 initiativer.
Flemming Møller Mortensen (S), 2009-05-26:
Den Socialdemokratiske holdning er fuldstændig klar, og jeg har sagt her, at forebyggelsespolitik er langsigtet politik, og regeringen kunne have budt os med til bordet, vi kunne have fået kvalificeret det her lovkompleks betydeligt, ved at der var kommet nogle andre perspektiver ind over, men det har regeringen lukket fuldstændig af for.
Jens Peter Vernersen (S), 2002-10-24:
mellem en række multinationale selskabers forretningsmæssige aktiviteter i Danmark og deres skattebetaling i landet. Folketinget opfordrer derfor regeringen til, - at tage initiativer, der øger bemandingen i Told- og Skattestyrelsens transfer pricing-kontor og i afdelingen for selskabsrevision, - at fremlægge forslag til afskaffelse af de huller i skattelovgivningen, der i dag giver de multinationale selskaber mulighed for - lovligt - ikke at betale skat i Danmark på trods af omfattende forretningsmæssige aktiviteter, - senest den 1. februar 2003 at fremlægge en redegørelse for, hvilke lovgivningsmæssige og administrative initiativer regeringen agter at tage for at sikre en retfærdig beskatning af multinationale selskaber i overensstemmelse med indtjeningen, og - i redegørelsen at oplyse, hvilke initiativer der de senere år er taget såvel lovgivningsmæssigt som administrativt.«
Margrete Auken (SF), 2003-03-19:
Det er også af omsorg og medlidenhed med de mennesker, der skal smadres nu med hr. Peter Skaarups velsignelse og Dansk Folkepartis velsignelse, men det er minsandten også ud fra grundige analyser af, hvor farligt det kan blive for hele kloden, at man nu bruger disse her metoder, som hr. Peter Skaarup oven i købet mener er begavede, at man går ind og går efter Saddam Hussein.
Keld Albrechtsen (EL), 2001-01-25:
De vil selvfølgelig gerne have nogle penge af staten for at gøre det, det er klart, det er jo ikke lutter ædelhed, der er visse monetære interesser i sådanne pensionskasser, det kan vi ikke se bort fra - nogle gange også mere, end jeg kunne ønske - men jeg tager det som et første udslag af social bekymring hos PFA's ledelse.
Rosa Lund (EL), 2023-04-11:
Det rejser jo så bare, hr. Morten Dahlin, nogle nye spørgsmål, nemlig: Hvorfor skal det ikke undersøges, om der er taget usaglige hensyn, f.eks. partipolitiske hensyn, i sagen om Ahmed Samsam, som jo også i den grad handler om vores efterretningstjenester?
Helle Sjelle (KF), 2005-11-08:
Perioden frem mod konferencen i Hongkong har været præget af manglende enighed og flere forhandlingssammenbrud, først i Cancún, hvor forhandlingerne helt røg af sporet, siden i Genève og senest i forbindelse med det generelle rådsmøde, hvor det heller ikke lykkedes at levere en forhandlingsskitse.
Holger K. Nielsen (SF), 2011-02-10:
Men vi må så også sige, at dagbladene jo er nødt til at gå over på de nye platforme, og det, som det her forslag lægger op til, er i høj grad at tilskynde til, at man i højere grad udvikler sig på internettet, at man udvikler sig på de nye elektroniske platforme, som der er, og som man jo ser i mange andre lande, hvor det tilsvarende sker – i USA er der en kæmpe udvikling på hele det område.
Christian Juhl (EL), 2015-04-22:
Tror ministeren, at de 71 pct. af danskerne, som synes, det er vigtigt at få nogle forbedringer af dagpengeområdet, synes, det er okay, at vi nu skal ud i en alvorlig valgkamp om, hvem der skal styre Danmark, og hver gang skal de kigge over på Socialdemokraterne, hvor man vil sige, at kommissionens svar er: Ingen svar herfra.
Peter Hummelgaard Thomsen (S), 2015-12-08:
Vil ministeren ikke bare lige for en god ordens skyld bekræfte, at dem, som bliver ramt hårdest af de her forringelser af boligydelsen, er de ældre, der har en lav indkomst og en høj husleje? Der er nogle, som man så har forsøgt at fritage en lillebitte smule for effekterne af det, nemlig dem, der har både en lav indkomst og en lavere husleje.
Marcus Knuth (KF), 2019-12-11:
Jeg er da glad for at høre, at man deler bekymringen, men vi står altså med lovforslaget, som det er, og alle, der har fulgt med i medierne, har jo kunnet se, at der var sådan et håb om, at Radikale Venstre kunne bløde det her op enten ved værdifastsættelsen eller på anden måde, men det er jo ikke sket.
Poul Nyrup Rasmussen (S), 1999-10-13:
Ellers vil jeg sammenfattende endnu en gang sige tak for en god debat, også for en opklarende debat, også for en debat, der trak nogle streger igen i dag omkring fremmedfjendskhed og fremmedhad, også en debat, der gjorde det klart, at der trods alt også i det danske demokrati er grænser for, hvor meget man kan bevæge sig ud i for at gøre sig attraktiv, og dermed en debat, som sagde, at mennesker, der er i det her land, skal behandles ordentligt.
Helge Sander (V), 2008-04-03:
Det er således, at hvis f.eks. et forlag ønsker at udgive en bog om Folketingets medlemmer og det så gerne vil bruge de oplysninger, som vi jo ved Folketinget ligger inde med qua den her bog, man udgiver efter hvert folketingsvalg, så handler det om, hvordan disse oplysninger videreanvendes, akkurat som alle de andre ting, vi havde med PSI-loven, da vi ganske rigtigt, som hr. Jesper Langballe beskrev det, gennemførte den lov i Folketingssalen for næsten 3 år siden.
Kim Behnke (FRI), 2000-10-05:
Intet er mere fornemt, end når den danske befolkning bliver spurgt i store og væsentlige spørgsmål. Vi har ved mangen en lejlighed argumenteret for, at der i Danmark skal være flere folkeafstemninger, for vi mener, at i et ægte demokrati må det handle om, at den danske befolkning bliver inddraget i flest mulige af store og væsentlige spørgsmål og jo da i allerhøjeste grad i så væsentlige områder som dansk EU-politik.
Hans Christian Schmidt (V), 2000-01-20:
Men jeg vil godt lige sige til ministerens svar indtil nu om bemyndigelser, at jeg synes, det er en underlig måde at tale om, at bemyndigelserne alene skal tjene det formål, at i tilfælde af, at man ikke kan få de aftaler, man gerne vil have, har man jo altid bemyndigelserne.
Kristen Touborg (SF), 2007-01-19:
Jeg vil gerne på baggrund af det svar, hr. Jens Kirk giver, have et meget konkret svar på, om det er sådan, at regeringen og forligspartierne her har sat det maksimale af, hvad det er muligt at sætte, af til akse 3, eller om man ville have kunnet ændre tingene temmelig kraftigt, hvis man havde ønsket det?
Jens Rohde (V), 2002-03-12:
Til hr. Jann Sjursen: Der kan jo faktisk godt argumenteres for, at der i visse sammenhænge er blevet givet nogle politiske udmeldinger fra Dansk Center for Menneskerettigheder, bl.a. i november måned sidste år, hvor netop direktøren var ude at sige, at der ikke kunne strammes yderligere i udlændingelovgivningen.
Hans Kristian Skibby (DF), 2006-11-07:
Derfor kan Dansk Folkeparti støtte justitsministeren i, at det til stadighed er vigtigt at være opmærksom på, hvordan omfanget og varigheden af isolationsfængsling kan begrænses uden samtidig at tilsidesætte et grundlæggende hensyn til efterforskning og opklaring af forbrydelser.
Peter Skaarup (DF), 2000-10-11:
»Kan ministeren oplyse, hvad ministeren har iværksat af initiativer med henblik på at følge og overvåge de grupperinger blandt flygtninge, indvandrere og andengenerationsindvandrere af palæstinensisk herkomst, der under dække af en lovligt anmeldt demonstration, udnytter situationen til at lave ballade, optøjer og gadeuorden og skabe frygt blandt befolkningen ved blandt andet åbenlyst at fremvise våben som en understregning af deres had samt aggressive og intolerante holdninger?«
Tina Nedergaard (V), 2005-03-29:
Men det er også lige så klart, at det er vores ønske, at vi kan få så mange af Folketingets partier som overhovedet muligt inddraget i udmøntningen af reformen, og derfor håber vi, at vi kan få et positivt samarbejde om de fire lovforslag, vi skal behandle her i dag.
Pia Olsen Dyhr (SF), 2017-03-14:
Det, der var tankevækkende, og det, jeg stod tilbage med ud over at opleve både de engagerede ansatte, forældre og børn, var, at de bruger ufattelig meget tid på dokumentation, på kontrolkrav, på en masse bureaukrati, som man godt kan mene ikke nødvendigvis er med til at forbedre dagligdagen for børnene.
Henning Hyllested (EL), 2018-12-12:
Det er uforståeligt, at DSB's ledelse bakket op af transportministeren ikke kan se, at et godt arbejdsmiljø med tilfredse og motiverede medarbejdere er et kæmpe aktiv for virksomheden, og ikke kan se, at netop indflydelsen på egen arbejdstid har været stærkt motiverende for medarbejderne med hensyn til at involvere sig i virksomheden og tage ansvar for den og for dens kerneprodukt, nemlig togkørsel.
Anders Samuelsen (RV), 2002-05-07:
Den præmis er man gået ind for, ellers kan man jo ikke lave det skel, som findes i loven, som den ligger nu, så hvorfor ikke gå hele vejen og sørge for, at vi ikke bare kaster skatteborgernes penge i grams, men gør det på en retfærdig og ordentlig måde, så man får kompensation i forhold til, hvor meget man har fået ret?
Mikkel Bjørn (DF), 2024-11-07:
For hr. Mohammad Rona giver jo selv indtryk af, at han godt forstår, at vi ikke ville være med til at stemme for terrortilhængere, kriminelle osv., også mennesker, der fremgår på lovforslagene selv i dag, og udviser dermed også en forståelse for, at vi også i dag stemmer imod de indfødsretslovforslag, hvorpå der er kriminelle, terrorsympatisører og andre.
Helge Sander (V), 2003-10-22:
Når jeg alligevel protesterer imod det regnestykke, som fru Lene Jensen laver - jeg har også set, at andre har lavet det - er det jo, fordi det er svært at sammenligne, fordi vi for det føste på nuværende tidspunkt er gået ned fra 25 sektorforskningsinstitutioner til 17. Dernæst kan vi jo ikke vide, hvor mange midler der går til det her område, eftersom disse områder selvfølgelig også har ret til på lige vilkår med universiteterne i fri konkurrence at søge midler fra forskningsrådssystemet.
Henriette Kjær (KF), 2004-05-28:
Det er en fuldstændig fordrejning af sagen og manipulering og et forsøg på at have patent på et område, som jeg synes er usmageligt, at hr. Villy Søvndal prøver at bilde befolkningen ind, at hvis vi ikke opretholder referencegruppen, så falder det her område fuldstændig til jorden.
Jette Gottlieb (EL), 2020-03-31:
Vi har brug for dem lige nu, og derfor beder Folketinget om en mulighed for at fravige ferieloven, når væsentlige, upåregnelige driftsmæssige hensyn gør det nødvendigt i forbindelse med coronaen, at ferien kan udskydes til den efterfølgende afholdelsesperiode.
Lisbeth Bech-Nielsen (SF), 2025-05-15:
Det var til dels også derfor, SF gik med i Nordsøaftalen: Det var for både at være med til at arbejde for de forbedringer, der er, men også for ligesom at sige, at hvis der er en efterspørgsel efter olie til en vis grad, er det bedre, at det er dansk, end det er saudiarabisk.
Peter Skaarup (DF), 2012-03-21:
Netop på baggrund af diskussionen om det spørgsmål, vi havde før, og svarene på det, og når nu ministeren har meldt nogle klare holdninger ud på det her område – altså det her med at flytte kampene, hvad vi i Dansk Folkeparti ikke tror hjælper ret meget – synes jeg, det vil være relevant og rimeligt at spørge ministeren, om ministeren vil være åben over for, at fodboldklubber på divisionsniveau får mulighed for at indsamle og udveksle oplysninger om uromagere, sådan at andre klubber kan undgå at få en ung fuld lømmel, f.eks. som ham i Aalborg, ind på deres stadion.
Trine Bramsen (S), 2018-02-27:
Det var os selv, der udvidede brugen af samfundstjeneste, ganske enkelt fordi effekterne har vist sig rigtig, rigtig gode, ligesom vi også udvidede brugen af fodlænke, fordi effekterne har vist sig at være rigtig, rigtig gode, men det er for særlige grupper af kriminelle.
Dennis Flydtkjær (DF), 2021-05-12:
Jeg synes, det er et skred, at man stille og roligt begynder at snige det her ind, og så kan man så på et eller andet tidspunkt komme og sige til danskerne, at nu skal vi have en folkeafstemning, og nu er alle reglerne sådan set rettet til, så det er ret let at komme med i den her fælles EU-hær.
Annette Vilhelmsen (SF), 2014-04-04:
Jeg ville sådan helt umiddelbart tænke, at det var et meget tidligt tidspunkt at indtænke en analyse på, fordi museumsloven er så ny, som den er, men det ville da være en meget u-SF'sk måde at agere på at afvise at indgå i en drøftelse, for det vil vi selvfølgelig også gerne gøre.
Kristian Jensen (V), 1999-05-12:
»Vil regeringen i forbindelse med udmøntningen af puljen på 90 mio. kr. til styrkelse af den kollektive trafik i tyndtbefolkede områder afsætte en pulje til omstillingsprojekter i en opstartsfase, og hvilke midler vil i givet fald blive afsat?«
Grete Schødts (S), 2002-05-02:
Jeg vil heller ikke latterliggøre det på nogen som helst måde, jeg vil bare tilkendegive, at jeg ikke synes, det er Folketingets opgave at lovgive om, at alle med knogleskørhed gratis skal have udleveret et par eller tre, som det er nævnt i beslutningsforslaget.
Pelle Dragsted (EL), 2017-03-23:
Men det kan der rettes op på nu, for vi har fra Enhedslistens side stillet et ændringsforslag, der betyder, at vi opgiver privilegiepensionen for ministre og i stedet for følger Vederlagskommissionens anbefaling om at gå over til en opsparingsbaseret pension, der minder mere om arbejdsmarkedspensionen, som andre danskere er omfattet af.
Bjørn Brandenborg (S), 2020-06-22:
Men jeg vil selvfølgelig også gerne lige stille et spørgsmål til hr. Edmund Joensens indlæg, og jeg tænkte på, om hr. Edmund Joensen ikke kunne tænke sig at dele sin mening om, hvorfor han synes, at Færøerne spiller en så vigtig rolle i Arktis, som hans indlæg her i dag handlede om.
Eva Flyvholm (EL), 2020-05-27:
Folketinget konstaterer, at internationale studerende fra både EU-lande og ikke-EU-lande er velkomne til at studere her i landet, så længe det foregår på ordnede vilkår, og glæder sig over, at regeringen med vedtagelsen af forståelsespapiret har forpligtet sig på at fjerne loftet over engelsksprogede uddannelser.
Anders Samuelsen (RV), 2003-10-21:
Det er endnu et stykke til et totalt forvirrende stykke patchwork af et skattesystem, som regeringen har valgt at sige skal fastfryses i den nuværende form, og hvis der endelig skal laves om på det, så skal det gøres en anelse mere forvirrende, end det er i forvejen.
Lene Espersen (KF), 2001-12-12:
Som spørgeren er inde på i sit spørgsmål, vedtog Folketinget i juni måned en ændring af færdselsloven, som indebærer, at nye bilister, som inden for de første 2 år efter kørekortets erhvervelse begår en færdselsforseelse, som i dag vil medføre betinget frakendelse af førerretten, skal pålægges et kørselsforbud. Der er med denne ændring af færdselsloven i realiteten indført en ordning med udstedelse af kørekort på prøve.